Απόστολος Τζιτζικώστας

Ο **Απόστολος Τζιτζικώστας** (γενν. Θεσσαλονίκη, 2 Σεπτεμβρίου 1978) είναι Έλληνας πολιτικός και ευρωπαίος επίτροπος για την περίοδο 2024-29, στο χαρτοφυλάκιο του Επιτρόπου Βιώσιμων Μεταφορών και Τουρισμού Ευρωπαϊκής Ένωσης.

Ακόμη, κατά το παρελθόν διετέλεσε πρόεδρος της Ευρωπαϊκής Επιτροπής των Περιφερειών (2020-22), Α' Αντιπρόεδρος της Ευρωπαϊκής Επιτροπής των Περιφερειών (2017-20 και 2022-24), Περιφερειάρχης Κεντρικής Μακεδονίας (2013-24), Αντιπεριφερειάρχης Θεσσαλονίκης (2011-13) και Βουλευτής Α' Θεσσαλονίκης της Νέας Δημοκρατίας (2007-09).

## Βιογραφικά στοιχεία
Γεννήθηκε στις 2 Σεπτεμβρίου 1978 με καταγωγή από την Βραχιά Θεσσαλονίκης. 

Σπούδασε Πολιτικές Επιστήμες, Εξωτερική Πολιτική και Διπλωματία, στο Πανεπιστήμιο Τζώρτζταουν της Ουάσιγκτον. Απέκτησε μεταπτυχιακό τίτλο σπουδών στην Ευρωπαϊκή Δημόσια Διοίκηση και τα Οικονομικά στο Πανεπιστημιακό Κολέγιο του Λονδίνου.

Εργάστηκε στο Γραφείο του Προέδρου της Επιτροπής Εξωτερικών Υποθέσεων του Κογκρέσου των ΗΠΑ. Το 2002 δημιούργησε στη Θεσσαλονίκη τη δική του επιχείρηση στον τομέα της παραγωγής, επεξεργασίας και τυποποίησης γαλακτοκομικών προϊόντων, δημιουργώντας μια σύγχρονη μονάδα που στηρίζεται σε βιολογικά πρότυπα, με την επωνυμία «ΑΓΡΟΚΤΗΜΑ ΒΡΑΧΙΑΣ». 

Ομιλεί αγγλικά, γαλλικά και ισπανικά και τα άρθρα του δημοσιεύονται συχνά σε εφημερίδες και περιοδικά στην Ελλάδα και το εξωτερικό.

Το 2014 παντρεύτηκε την επιχειρηματία Ελεάνα Βλάχου και το 2017 απέκτησαν έναν γιο και το 2019 μια κόρη.

## Πολιτική σταδιοδρομία
### 2007-2009: Βουλευτής Α' Θεσσαλονίκης
Στις βουλευτικές εκλογές της 16ης Σεπτεμβρίου του 2007 εξελέγη βουλευτής λαμβάνοντας 29.166 ψήφους με το ψηφοδέλτιο της Νέας Δημοκρατίας στην Α’ Εκλογική Περιφέρεια Θεσσαλονίκης (κατέλαβε την έκτη θέση).

Ως βουλευτής, διετέλεσε Γραμματέας της Βουλής των Ελλήνων, μέλος της Μόνιμης Διαρκούς Επιτροπής Εθνικής Άμυνας και Εξωτερικών Υποθέσεων και της Μόνιμης Διαρκούς Επιτροπής Οικονομικών Υποθέσεων στο Ελληνικό Κοινοβούλιο. Επιπλέον, μέλος της Ειδικής Διαρκούς Επιτροπής Ευρωπαϊκών Κοινοτικών Υποθέσεων καθώς και της Ειδικής Επιτροπής για τη Μεταρρυθμιστική Συνθήκη της Ευρωπαϊκής Ένωσης. 

Τον Οκτώβριο του 2007 ανέλαβε αναπληρωτής τομεάρχης Εξωτερικών της Νέας Δημοκρατίας. Διετέλεσε αντιπρόεδρος της ομάδας φιλίας της Βουλής των Ελλήνων για τη Χιλή και συμμετείχε στις ομάδες φιλίας για τις Ηνωμένες Πολιτείες Αμερικής, τη Ρωσία και την Κίνα. 

Εκπροσώπησε τη Βουλή των Ελλήνων στην Οικονομική Επιτροπή της Ευρωμεσογειακής Κοινοβουλευτικής Συνέλευσης για τη διετία 2007-2009.

Στις εθνικές εκλογές της 4ης Οκτωβρίου του 2009 έλαβε 35.107 ψήφους με το ψηφοδέλτιο της Νέας Δημοκρατίας στην Α’ Εκλογική Περιφέρεια Θεσσαλονίκης, κατέλαβε την πέμπτη θέση, αλλά δεν εξελέγη βουλευτής.  

Τον Μάρτιο του 2010, ανέλαβε αν. γραμματέας Απόδημου Ελληνισμού της Νέας Δημοκρατίας. 

### 2013-2024: Περιφερειάρχης Κεντρικής Μακεδονίας
Στις Περιφερειακές Εκλογές της 14ης Νοεμβρίου του 2010 εξελέγη Αντιπεριφερειάρχης Θεσσαλονίκης. 

Όταν ο Παναγιώτης Ψωμιάδης κηρύχθηκε έκπτωτος, εξελέγη περιφερειάρχης Κεντρικής Μακεδονίας, με 33 ψήφους έναντι 17 του συνυποψηφίου του Διονύση Ψωμιάδη, θέση την οποία διατήρησε και στις περιφερειακές εκλογές του 2014, όταν κατέβηκε ως ανεξάρτητος υποψήφιος. Στον πρώτο γύρο, έλαβε 322.829 ψήφους (32,81 %), ενώ στον δεύτερο γύρο έλαβε 562.964 ψήφους (71,01%), με την υποστήριξη των δεξιών κομμάτων Ανεξάρτητοι Έλληνες, Ένωση για την Πατρίδα και τον Λαό και Λαϊκός Ορθόδοξος Συναγερμός και με ανθυποψήφιο τον Γιάννη Ιωαννίδη της Νέας Δημοκρατίας.
[μικρογραφία|270x270px|Με την [Πρόεδρος του Ευρωπαϊκού Κοινοβουλίου|Πρόεδρο του Ευρωπαϊκού Κοινοβουλίου Ρομπέρτα Μέτσολα, όπου φύτεψαν την ελιά «Olea Europa», πριν την έναρξη της 150ης Ολομέλειας της Ευρωπαϊκής Επιτροπής των Περιφερειών.]]
Από το 2015 είναι μέλος της Ευρωπαϊκής Επιτροπής των Περιφερειών. Τον Ιούλιο του 2017 εκλέχθηκε Επικεφαλής της Ελληνικής Αντιπροσωπείας και Αντιπρόεδρος της Ευρωπαϊκής Επιτροπής των Περιφερειών. 

Το 2019 διεκδίκησε ξανά και με επιτυχία το αξίωμα του Περιφερειάρχη. Εξελέγη στον 1ο γύρο των εκλογών με ποσοστό 62,03% των ψήφων και 44 έδρες, που είναι και το μεγαλύτερο ποσοστό στις περιφερειακές εκλογές, έναντι 11,47% και 8 έδρες για τον Χρήστο Γιαννούλη του ΣΥΡΙΖΑ. Τον Νοέμβριο του 2019 εξελέγη Πρόεδρος της Ένωσης Περιφερειών Ελλάδας. Τον Φεβρουάριο του 2020 εξελέγη Πρόεδρος της Ευρωπαϊκής Επιτροπής των Περιφερειών, θέση την οποία διατήρησε έως τον Ιούνιο του 2022, οπότε και εξελέγη Πρώτος Αντιπρόεδρος της Ευρωπαϊκής Επιτροπής των Περιφερειών.

Το 2023 επανεξελέγη Περιφερειάρχης από τον 1ο γύρο των εκλογών λαμβάνοντας ποσοστό 60,28% και 40 έδρες, έναντι 10,61% και 7 έδρες του δεύτερου Χρήστου Παπαστεργίου του ΠΑΣΟΚ.  Τον Φεβρουάριο του 2024, επανεξελέγη Πρόεδρος της Ένωσης Περιφερειών Ελλάδας. 

### 2015: Υποψήφιος Πρόεδρος Νέας Δημοκρατίας
Στις 26 Σεπτεμβρίου 2015 ανακοίνωσε μέσω μέσου κοινωνικής δικτύωσης την υποψηφιότητά για την ηγεσία της Νέας Δημοκρατίας. 

Ο Μάκης Βορίδης, ο Τάκης Μπαλτάκος, ο Ανδρέας Κατσανιώτης , ο Νότης Μηταράκης, η Άννα-Μισέλ Ασημακοπούλου, ο Χαράλαμπος Αθανασίου, ο Σίμος Β. Κεδίκογλου, ο Πάνος Παναγιωτόπουλος, ο Τάσος Νεράντζης και ο Θοδωρής Ζαγοράκης υποστήριξαν δημόσια την υποψηφιότητά του. 

Την προτίμησή τους προς τον Απόστολο Τζιτζικώστα έδειξαν και οι Νίκος Νικολόπουλος, ο Λάκης Λαζόπουλος, ο Βασίλης Λεβέντης και ο Κώστας Ζουράρις. 

Τελικά έλαβε το 20,30% των ψήφων και κατετάγη τρίτος στον Α' Γύρο των εσωκομματικών εκλογών, με αποτέλεσμα να μην περάσει στον Β' Γύρο. Κατά το δεύτερο γύρο των εσωκομματικών εκλογών δεν υποστήριξε κάποιον από τους δύο υποψηφίους.
### 2024 - σήμερα: Ευρωπαϊκή Επιτροπή
[μικρογραφία|Ακρόαση από την [Επιτροπή Μεταφορών και Τουρισμού (Ευρωπαϊκό Κοινοβούλιο)|Επιτροπή Μεταφορών και Τουρισμού του ΕΚ.|270x270εσ]]Την 1η Αυγούστου 2024, ανακοινώθηκε ότι η Κυβέρνηση προτείνει τον Απόστολο Τζιτζικώστα, ως νέο Επίτροπο της Ελλάδας στη νέα Ευρωπαϊκή Επιτροπή για την περίοδο 2024-2029. Το απόγευμα της ίδιας ημέρας, τον δέχθηκε στο Μέγαρο Μαξίμου, ο Πρωθυπουργός Κυριάκος Μητσοτάκης.

Στις 17 Σεπτεμβρίου 2024, η Ούρσουλα φον ντερ Λάιεν όρισε τον Απόστολο Τζιτζικώστα υποψήφιο Επίτροπο Βιώσιμων Μεταφορών και Τουρισμού.

Στις 4 Νοεμβρίου 2024, πραμγατοποιήθηκε η ακρόαση του ορισθέντος επιτρόπου, από την Επιτροπή Μεταφορών και Τουρισμού του Ευρωπαϊκού Κοινοβουλίου, όπου και εγκρίθηκε η υποψηφιότητά του από τα 2/3 μέλη της Επιτροπής.

## Παραπομπές


## Εξωτερικοί σύνδεσμοι
* 
* 

Κατηγορία:Έλληνες βλάχικης καταγωγής
Κατηγορία:Βουλευτές εκλεγμένοι με τη Νέα Δημοκρατία
Κατηγορία:Βουλευτές Α΄ Θεσσαλονίκης
Κατηγορία:Περιφερειάρχες Κεντρικής Μακεδονίας
Κατηγορία:Τοπικοί αντιπεριφερειάρχες Κεντρικής Μακεδονίας
Κατηγορία:Πρόεδροι Παρατάξεων Περιφέρειας Κεντρικής Μακεδονίας
Κατηγορία:Απόφοιτοι του Πανεπιστημιακού Κολλεγίου του Λονδίνου
Κατηγορία:Έλληνες πολιτικοί του 21ου αιώνα